FI Euroopan unionin virallinen lehti CE 84/36

(2004/C 84 E/0040)

KIRJALLINEN KYSYMYS E-2760/03

esittäjä(t): Daniel Varela Suanzes-Carpegna (PPE-DE) komissiolle

(16. syyskuuta 2003)

Aihe: Galician sinisimpukan suojattu alkuperänimitys

Galician huomattava simpukantuotantoala on tehnyt Galiciasta maailman suurimman ihmisravinnoksi tarkoitetun viljellyn simpukan tuottajan. Vuosittain markkinoille tuodaan 260—300 miljoonaa kiloa erityisen laadukkaita sinisimpukoita, joiden arvo on yli 400 miljoonaa euroa. Sinisimpukan viljely työllistää välittömästi 2 400 perhettä ja tarjoaa 13 000 työpaikkaa, joista noin 8 500 on vakituisia ja 7 000 välillisiä. Asia on sitäkin tärkeämpi, kun otetaan huomioon, että tuotantotoiminnan synnyttämät varat jakautuvat sosiaalisesti laajalle alalle. Koska päätöksentekovalta on kyseisellä alueella, varat myös investoidaan sinne. Tämä luo kerrannaisvaikutuksen paikallistaloudessa ja vakauttaa sosiaalis-taloudellista tilannetta. Ala vastaa noin 50:tä prosenttia Euroopan unionin kokonaistuotannosta. Tuotannosta 35 prosenttia menee tuoretavaramarkkinoille, 41 prosenttia tavanomaisiin säilykkeisiin ja 24 prosenttia uusiin, vaihtoehtoisiin jalosteisiin, joiden osuus on jatkuvassa kasvussa. Galician sinisimpukan viljelyn sääntelyneuvosto on jo hakenut tuotteelle suojattua alkuperänimitystä (SAN). Siitä tulisi maailmanlaajuinen esimerkki, sillä tämä olisi ensimmäinen kerta, kun SAN myönnetään kalastus- tai vesiviljelytuotteelle. Komission jäsen Fischler ilmoitti 30. lokakuuta 2002 vastauksessaan kysymykseeni E-3117/02 (1), että ”tiedekomitea on käsitellyt nimityksen Mejillones de Galicia rekisteröintihakemusta jo useassa istunnossaan ja on myös pyytänyt lisätietoja asiasta” ja että ”komitea kokoontuu seuraavan kerran vuoden 2003 tammikuussa”.

1. Voisiko komissio kertoa, missä vaiheessa tämän suojatun alkuperänimityksen hyväksymis- ja rekisteröintimenettely on?

2. Voisiko komissio kertoa syyt hyväksymisen viivästymiseen ja mahdollisiin esteisiin?

3. Voisiko komissio ilmoittaa, mitä se on tehnyt tai aikoo tehdä kannustaakseen ja nopeuttaakseen kyseisen SANin hyväksymistä Galician sinisimpukalle? Milloin komissio katsoo, että hyväksymis- ja rekisteröintimenettely voidaan saattaa päätökseen?

Franz Fischienti komission puolesta antama vastaus

(21. marraskuuta 2003)

Nimitystä ”Mejillón de Galicia” (galicialaiset sinisimpukat) koskeva suojatun alkuperänimityksen (SAN) rekisteröintihakemus jätettiin 19. helmikuuta 2001. Hakemuksen eritelmä sisälsi kahdessa eri muodossa olevien sinisimpukoiden kuvaukset: tuoreet sinisimpukat ja käsitellyt (ensin lämpökäsitellyt ja sitten pakastetut tai jäähdytetyt) sinisimpukat.

Hakemukseen ei sisältynyt kaikkia vaadittavia todistuksia siitä, että kyseiset tuotteet täyttävät maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14. heinäkuuta 1992 annetussa neuvoston asetuksessa (ETY) N:o 2081/92 (2) esitetyt ehdot.

Komissio pyysi lisätietoja arvioidakseen, onko hakemus perusteltu. Koska vielä lisätietojen saamisen jälkeenkin jotkut seikat olivat epäselviä, pyydettiin lausunto alkuperänimityksiä (SAN), maantieteellisiä merkintöjä (SMM) ja aidon perinteisen tuotteen (APT) todistuksia käsittelevältä tiedekomitealta.

Tiedekomitea totesi huhtikuussa 2003, että lämpökäsittely ja pakastaminen muuttavat tuoreen tuotteen fysikaalisia ja aistinvaraisia ominaisuuksia. Tuoreen tuotteen laadun ja maantieteellisen alkuperän välinen yhteys katoaa muutoksen myötä. Kyseiset käsittelymenetelmät eivät siis näytä soveltuvan alkuperäisnimityksen määritelmään. Siksi komitea antoi kielteisen lausunnon ”Mejillón de Galicia” -nimityksen rekisteröimisestä suojatuksi alkuperänimitykseksi, jos eritelmään sisällytetään käsitellyt (”procesada”) sinisimpukat. Sitä vastoin se puolsi ”Mejillón de Galicia” -nimityksen rekisteröimistä siinä tapauksessa, että eritelmässä mainitaan ainoastaan tuoreet sinisimpukat.

Espanjan viranomaisille on ehdotettu, että ne pohtisivat yhdessä komission edustajien kanssa sopivaa ratkaisua esitettyyn kysymykseen ottaen huomioon tiedekomitean kannan, laatumerkintävaihtoehdot (suojattu alkuperänimitys ja suojattu maantieteellinen merkintä) sekä galicialaisten sinisimpukoiden hyvän maineen.

(1) EUVL C 110 E, 8.5.2003, s. 167.

(2) EYVL L 208, 24.7.1992.